ԹԵՍՏԱՅԻՆ ԱՌԱՋԱԴՐԱՆՔԻ ՆՄՈՒՇԱՅԻՆ ՀԱՐՑԵՐ
*Թեստային առաջադրանքները կարող են պարունակել «Հաշտարարության մասին» ՀՀ օրենքից, վերաբերելի ենթաօրենսդրական ակտերից, ՀՀ քաղաքացիական դատավարության օրենսգրքից, ՀՀ ընտանեկան օրենսգրքից, ինչպես նաև հաշտարարական հմտությունների և տեխնիկաների կիրառման վերաբերյալ հարցեր։     
1․ Հաշտարարությունը գործընթաց է. 
1) որն ուղղված է կողմերի համաձայնությամբ իրենց միջև առկա վեճն անկողմնակալ երրորդ անձի՝ հաշտարարի օգնությամբ հաշտությամբ լուծելուն.
2) որն ուղղված է կողմերի միջև առկա վեճն անկախ կողմերի համաձայնությունից անկողմնակալ երրորդ անձի՝ հաշտարարի կողմից լուծելուն.
3) որտեղ կողմերից մեկի համաձայնության առկայությունը բավարար է գործի ելքը Հաշտարարի կողմից որոշելու համար․
4) որի արդյունքներով Հաշտարարը կայացնում է կողմերի համար պարտադիր որոշում․
2. Կարո՞ղ է արդյոք վեճը հանձնվել դատարանի քննությանը, եթե կողմերի միջև առկա է հաշտարարության վերաբերյալ համաձայնություն.
1) այո, վեճը կարող է հանձնվել դատարանի քննությանը հաշտարարությունն ավարտելուց հետո.
2) ոչ, վեճը չի կարող հանձնվել դատարանի քննությանը և ենթակա է լուծման բացառապես հաշտարարության միջոցով.
3) այո, վեճը կարող է հանձնվել դատարանի քննությանը հաշտարարությունն ավարտելուց հետո, եթե Հաշտարարը գրավոր համաձայնություն է տալիս.
3. Ակտիվ լսելն օգնում է.
1) Կողմերին ամրապնդել իրենց դիրքերն ու փաստարկները.
2) Կողմերին ավելի լավ հասկանալ միմյանց տեսակետը.
3) Հաշտարարին գործի իրավական էության վերաբերյալ արդարացի դատողություն անել.
4) Հաշտարարին վեճի վերաբերյալ կայացնել արդարացի որոշում.
[bookmark: _heading=h.6fzn8n5lj7s0]4. Հաշտարարն իրավունք ունի.
1) հաշտարարության ընթացքում հանդիպումներ կազմակերպելու ինչպես հաշտարարության բոլոր կողմերի հետ միաժամանակ, այնպես էլ հաշտարարության յուրաքանչյուր կողմի հետ առանձին.
2) հաշտարարության ընթացքում հանդիպումներ կազմակերպելու միայն հաշտարարության բոլոր կողմերի հետ միաժամանակ․
3) հաշտարարության ընթացքում հանդիպումներ կազմակերպելու միայն հաշտարարության յուրաքանչյուր կողմի հետ առանձին.
5. Կողմի հետ փոխկապակցված հաշտարար չի համարվում.
1) կողմի կանոնադրական կապիտալի մինչև 5 տոկոսին տիրապետող անձը.
2) կողմի կառավարման մարմնի ղեկավարը.
3) կողմի տնօրենների խորհրդի (դիտորդ խորհրդի) անդամը․ 
4) կողմի գլխավոր հաշվապահը.
6. Նշվածներից ո՞րը չի համարվում Հաշտարարության գործընթացի ավարտվելու հիմք.
1) ֆիզիկական անձ կողմերից մեկի՝ երկրից մեկ ամսից ավել բացակայելը․
2) ֆիզիկական անձ կողմերից մեկի մահը․
3) ֆիզիկական անձ կողմերից մեկին դատարանի՝ օրինական ուժի մեջ մտած վճռով մահացած ճանաչվելը․
4) իրավաբանական անձ կողմի լուծարումը․

ԻՐԱՎԻՃԱԿԱՅԻՆ ԽՆԴՐԻ ՆՄՈՒՇԱՅԻՆ ՕՐԻՆԱԿ
*Խնդրի լուծման համար անհրաժեշտ իրավական ակտերը տրամադրվում են էլեկտրոնային տարբերակով։
Դուք հաշտարար եք և պետք է անցկացնեք ամուսիններ Միրա Դրեյֆուսի և Մհեր Կարապետյանի հանդիպումը, ովքեր հինգ տարի համատեղ ապրելուց կոնֆլիկտային իրավիճակում են հայտնվել և որոշել են ամուսնալուծվել։ Կոնֆլիկտը կողմերի միջև առաջացել է, երբ Մհերի ծնողները, առողջական խնդիրներից ելնելով, տեղափոխվել են ապրելու զույգի հետ նույն տանը, իսկ Միրան չի խնամել նրանց, ինչը վերջիններիս կողմից ընկալվել է որպես բացահայտ արհամարհանք։ 
Թեև հաշտարարության նիստին հրավիրվել են միայն երկու ամուսինները, անսպասելիորեն հաշտարարության հանդիպմանը Միրա Դրեյֆուսի հետ ներկայացել է նրա քույրը, իսկ Մհեր Կարապետյանի հետ ներկայացել են նրա ծնողները։ Ներգրավված ընտանիքներն ունեն գերմանական և հայկական ծագում, ինչը կարող է ազդել ընտանեկան վեճերում նրանց տեսակետների վրա: Նրանք բոլորը պնդում են, որ պետք է մասնակցեն հանդիպմանը։ Զույգը կարծես թե ճնշված է, բայց դեմ չէ իրենց ընտանիքի անդամների ներկայությանը: 
Նախքան այս նիստը, Մհերի հետ նախնական հանդիպման ընթացքում նա հայտնել էր, որ շատ զարմացած է Միրայի պահվածքով, և իր կնոջից ակնկալում էր հարգանք և հոգատարություն իր ծնողների նկատմամբ, քանի որ ինքը միշտ իր կնոջ կողքին է եղել և օժանդակել է ամեն հարցում։ Մհերը նաև նշել էր, որ ինքը ունի բավարար միջոցներ ծնողներին կողմնակի խնամքը ֆինանսավորելու համար, սակայն վիրավորված է Միրայի անտարբերությամբ, հատկապես այն բանից հետո, երբ վերջինս հայտարարել է, որ խնամքն իր պարտականությունների մեջ չի մտնում։  
Այս նիստի ժամանակ դուք նաև հիշում եք, որ Մհերը ձեր հետ միևնույն դպրոցում է սովորել և շուրջ 5 տարի եղել է ձեր դասընկերը։ 
Նախքան այս նիստը, Միրայի հետ նախնական հանդիպման ընթացքում, նա նշել էր, որ գնահատում և հարգում է իր ամուսնու ծնողներին և վերջիններիս չխնամելու պատճառն այն է, որ ինքը, վերջերս աշխատավայրում իրականացված ռոտացիայի արդյունքում, նոր և առավել բարդ ծրագրերի վրա է աշխատում և աշխատանքային ծանրաբեռնվածությամբ պայմանավորված շատ հոգնած է լինում, այն աստիճան, որ անգամ այս փոփոխության մասին չի հասցրել խոսել ամուսնու հետ։ Բացի այդ, Միրան նշել էր, որ ինքը անգամ չէր պատկերացնում, որ իրենից ակնկալվում է խնամքի ցուցաբերում, այլապես կփորձեր ինչ որ կերպ համատեղել դա աշխատանքի հետ, քանի որ չի ցանկանում վիրավորել ամուսնուն և նրա ծնողներին։ Նա նաև նշել էր, որ այս մասին կիսվել է քրոջ հետ, ով աշխատում է նույն գործատուի մոտ և տեղյակ է ռոտացիայով պայմանավորված իր ծանրաբեռնվածության մասին ու բացի այդ Միրայի քույրը կարծում է, որ ամուսնու ծնողների խնամքով զբաղվելը Միրայի պարտականությունների մեջ չի մտնում։
Հարցադրում 1. Հնարավո՞ր է  արդյոք այս գործով հաշտարարություն անել։ Ինչո՞ւ։ Ո՞րն է այս գործով հաշտարարության գործընթացի թեման: Այս գործով կա արդյոք Հաշտարարի՝ կողմի հետ փոխկապակցվածության խնդիր: Ինչո՞ւ:  Ինչպե՞ս պետք է վարվի հաշտարարը, երբ պարզում է, որ Մհերն իր դասընկերն է եղել։ 
Հարցադրում 2. Դուք արդյոք կորոշեք հանդիպումը անցկացնել բոլորի մասնակցությամբ, թե՞ միայն զույգի մասնակցությամբ։ Ինչո՞ւ: Եթե երկու կողմերն էլ համաձայնեն, հաշտարարության գործընթացին թույլ կտա՞ք  Միրայի քրոջը և Մհերի ծնողների մասնակցությունը։ Ինչո՞ւ և ե՞րբ։ Կկիսվե՞ք կողմերի հետ Ձեր դիտարկումներով, թե ինչի շուրջ է վեճը: Ձեր կարծիքով որո՞նք են այս գործում կողմերի իրական մտահոգությունները։ Կխրախուսե՞ք կողմերին կիսվել, թե որոնք են իրենց իրական մտահոգությունները: Ինչպե՞ս դա կօգնի: Որո՞նք են այս գործում Կողմերի ընդհանուր շահերը:

